****

 **REPUBLIKA HRVATSKA**

**VUKOVARSKO-SRIJEMSKA ŽUPANIJA**

**OPĆINA NEGOSLAVCI**

**Općinsko vijeće**

**Klasa:** 012-03/18-01/01

**Ur. broj:** 2196/06-02-18

**Negoslavci,** 31.01.2018. godine

 Na temelju članka 33. Zakona o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 123/17) i članka 19. stavka 1., točke 1. i 8. Statuta Općine Negoslavci („Službeni vjesnik“ VSŽ br. 12/01, 4/04, 8/04, 2/06, 7/09, 25/09-pročišćeni tekst i br. 4/13) Općinsko vijeće Općine Negoslavci na svojoj sjednici održanoj dana 31.01.2018. godine donosi

**STATUTARNU ODLUKU**

**Članak 1.**

 Ovom Odlukom usklađuje se Statut Općine Negoslavci od 18.09.2001. godine, objavljen u „Službenom vjesniku“ VSŽ br. 12/01, te njegove izmjene i dopune objavljene u „Službenom vjesniku“ br. 4/04, 8/04, 2/06, 7/09, 25/09-pročišćeni tekst i br. 4/13 sa Zakonom o izmjenama i dopunama Zakona o lokalnoj i područnoj (regionalnoj) samoupravi („Narodne novine“ broj 123/17).

**Članak 2.**

 U čl. 1. Statuta dodaje se stavak 2. koji glasi:

„Izrazi u ovom Statutu koji imaju rodno značenje odnose se jednako na muški i ženski rod.“

**Članak 3.**

 Članak 20. dopunjava se stavkom 2. koji glasi:

„Član predstavničkog tijela ima pravo na opravdani neplaćeni izostanak s posla radi sudjelovanja u radu Općinskog vijeća i njegovih radnih tijela.“

**Članak 4.**

 U članku 24. riječi „četiri godine“ zamjenjuje se riječima „do dana stupanja na snagu odluke Vlade RH o raspisivanju slijedećih redovnih izbora koji se održavaju svake četvrte godine sukladno odredbama zakona kojim se uređuju lokalni izbori, odnosno do dana stupanja na snagu odluke o raspuštanju predstavničkog tijela sukladno zakonu.“

 U st. 2. uza riječi „redovnim izborima“ dodaju se riječi: „koji se održavaju svake četvrte godine sukladno odredbama posebnog zakona“.

**Članak 5.**

 Iz članka 30. dodaje se novi članak 30a) koji glasi:

„Općinsko vijeće kao predstavničko tijelo može se raspustiti na način i po postupku utvrđenom zakonom.

 Istovremeno raspuštanje predstavničkog tijela i razrješenje Općinskog načelnika vrši se po zakonom utvrđenom postupku kao i imenovanje povjerenika Vlade Republike Hrvatske.“

**Članak 6.**

 U članku 27. stavku 2. Statuta umjesto riječi „obračun“ stavlja se „izvještaj o izvršenju proračuna“.

 Iza stavka 2. dodaje se novi stavak 3. koji glasi:

„Opći akt stupa na snagu osmi dan od dana njegove objave.

Iznimno općim aktom može se iz osobito opravdanih razloga odrediti da stupa na snagu prvog dana od dana objave.“

**Članak 7.**

 U članku 32. dodaje se novi stavak 4. koji glasi:

„Osobe koje dužnost obavljaju volonterski ne mogu promjeniti način obavljanja dužnosti u godini održavanja redovnih lokalnih izbora.“

**Članak 8.**

 U članku 32a) u stavku 1., 2. i 3. umjesto riječi „raspolaganju ostalom“ stavljaju se rječi „drugom raspolaganju“.

 Iza stavka 3. dodaje se novi stavak 4. koji glasi:

„Odluka o imenovanju i razrješenju iz stavka 1., točke 6. ovog članka, Općinski načelnik dužan je objaviti u prvom broju Službenog vjesnika koji slijedi nakon donošenja te odluke.“

**Članak 9.**

 U članku 33. dodaje se novi stavak 2. koji glasi:

„Općinski načelnik osigurava izvršavanje općih akata Općinskog vijeća i suglasno ovom Statutu nadzire zakonitost rada Jedinstvenog upravnog odjela koji obavlja poslove iz samoupravnog djelokruga Općine.“

**Članak 10.**

 Članak 35. mijenja se i glasi:

„Općinskom načelniku i njegovom zamjeniku prava na temelju obavljanja dužnosti prestaju danom stupanja na dužnost novog Općinskog načelnika i njegovog zamjenika odnosno povjerenika Vlade Republike Hrvatske danom stupanja na snagu rješenja o imenovanju.“

**Članak 11.**

 U članku 42. Statuta u stavku 2., točki 4. iza riječi „koncesije“ brišu se riječi „koje daje Općinsko vijeće“.

 Točka 6. u ovom članku mijenja se i glasi:

„udio u zajedničkom porezu“.

 U točki 7. riječi „i dotacija“ brišu se.

**Članak 12.**

 Članak 42a) mijenja se i glasi:

„Temeljni financijski akt Općine je Proračun.

 Općinski načelnik je kao jedini ovlašćeni predlagatelj dužan utvrditi prijedlog proračuna i podnijeti ga Općinskom vijeću na donošenje u roku utvrđenom posebnim zakonom.

 Proračun Općine donosi Općinsko vijeće kao predstavničko tijelo u skladu s posebnim zakonom.“

 Ako Općinski načelnik ne predloži proračun Općinskom vijeću ili povuče prijedlog prije glasanja, te ne predloži novi prijedlog u roku koji omogućuje njegovo donošenje, u skladu sa zakonom razrješit će se Općinski načelnik i njegov zamjenik.

 U slučaju raspuštanja Općinskog vijeća, a Općinski načelnik ne bude razrješen financiranje se obavlja na način utvrđen zakonom.“

**Članak 13.**

 U članku 43. mijenja se stavak 3. i glasi:

„Odluka o privremenom financiranju dosnosi do 31.12. Općinsko vijeće u skladu s posebnim zakonom na prijedlog Općinskog načelnika odnosno povjereniika.“

**Članak 14.**

 Članak 50a) mijenja se i glasi:

„Raspisivanje referenduma za opoziv Općinskog načelnika i njegovog zamjenika može predložiti:

* 20% ukupnog broja birača na području Općine,
* 2/3 članova Općinskog vijeća.

 Dalja procedura obavlja se na način i postupku utvrđenom zakonom.“

**Članak 15.**

 U čl. 52. stavak 1. mijenja se i glasi:

„Inicijativa i prijedlog za osnivanje mjesnog odbora mogu dati građani, članovi Općinskog vijeća kao predstavničkog tijela, te Općinski načelnik.“

**Članak 16.**

 U članku 56., u stavku 2. riječ „koji“ zamjenjuje se riječima „te na njegov prijedlog članovi Općinskog vijeća“.

**Članak 17.**

 Ove izmjene i dopune Statuta stupaju na snagu prvog dana od dana javnog objavljivanja u „Službenom vjesniku“ VSŽ.

**Predsjednik Općinskog vijeća:**

Miodrag Mišanović